Haai terug in see na vangs | News24
Haai terug in see na vangs
Boesemvriende Phillip Viljoen (34) en Pieter Nel (33) van die Vrystaat het verlede Woensdag ’n skeurtandhaai van sowat 2.6m lank uit die see by Jeffreysbaai getrek - ’n droom sedert hul tjokkerdae. Hulle het haar ongedeerd teurggeplaas. Foto: VERSKAF
NÁ ’n gespook van meer as twee ure, het twee Vrystaatse vriende, Pieter Nel (33) en Phillip Viljoen (34), verlede Woensdagoggend ’n bie-lie van ’n skeurtandhaai uit die see by Jeffreysbaai getrek.
Volgens Nel droom hulle sedert hul graad 2-jaar om ’n haai te vang. “En hier vang ons toe ’n grote,” sê hy.
Nel sê die haai, wat nie die heerlike geelstert-aas kon weerstaan nie, is 2.6m lank en weeg nagenoeg 230kg. “Wat die vangs meer uniek maak, is dat sy swanger is en met ’n opsporingstoestel toegerus is.”
Nadat die haai by die strand oorkant Checkers in Da Gamaweg omstreeks 03:30 uitgetrek is, het die hengelaars haar terug in die see ge-stoot en verseker dat sy veilig wegswem - maar nie voor hulle heelpartyfoto’s saam met haar geneem het nie.
Mevrou Haai het geduldig gewag terwyl hulle hul oomblik in die kollig geniet - so asof sy elke dag op die strand lê en kameras om haar flits. In teenstelling met ander modelle, het sy nie een keer haar humeur verloor en na hulle probeer hap nie.
“Sy was seker moeg van die stryery,” sê Nel laggend.